recursal/SuperWikiNEXT-32B huggingface dataset:
Jan Kliment (2015)
**Jan Kliment** (sündinud 1. septembril 1993 Jihlavas) on Tšehhi jalgpallur, kes mängib ründajana Tšehhi kõrgliigaklubis Plzeňi Viktoria.

Ta alustas klubikarjääri kodulinnaklubis Jihlava Vysočina, millega liitus 1999. aastal. Tšehhi kõrgliigas debüteeris ta hooajal 2012/13. Hooaja 2013/14 teises pooles mängis ta laenul Slovakkia kõrgliigaklubis Banská Bystrica Dukla.

2015. aasta juunis liitus ta Saksamaa kõrgliigaklubiga VfB Stuttgart. Saksamaa kõrgliigas debüteeris ta 16. augustil 2015 mängus Kölni vastu. Ainsa värava lõi ta Saksamaa kõrgliigas sama aasta 3. oktoobril mängus Hoffenheimi vastu. Aastatel 2016–2018 oli ta laenul Taani kõrgliigaklubis Brøndby. Vigastuse tõttu pidi ta hooaja 2018/19 täielikult vahele jätma. Hooaja 2019/20 esimeses pooles mängis ta Stuttgardi reservmeeskonnas Saksamaa tugevuselt viiendas liigas.

2020. aasta jaanuaris naasis Kliment Tšehhi kõrgliigasse, liitudes 1. FC Slováckoga. Hooajal 2020/21 lõi ta Tšehhi kõrgliigas 10 väravat. Hooajal 2021/22 mängis ta Poola kõrgliigaklubis Krakówi Wisła, kuid lõi seal hooaja jooksul kaks väravat. 2022. aasta juunis sõlmis ta lepingu Plzeňi Viktoriaga.

2015. aastal oli Kliment kolme väravaga Tšehhi kuni 20-aastaste Euroopa meistrivõistlustel turniiri suurim väravakütt (kõik kolm väravat lõi ta alagrupimängus Serbia vastu), kuigi Tšehhi turniiril alagrupist edasi ei pääsenud. Tšehhi jalgpallikoondises tegi ta debüüdi 1. septembril 2017 MM-i valikmängus Saksamaa vastu.

Viited
------

1. ↑  "Plzeň podepsala Klimenta, má číslo po Beauguelovi: Láká mě Evropa". isport.blesk.cz. 10.6.2022. Vaadatud 24.6.2022
**Jan Lätt** (sündinud 17. märtsil 1976 Tartus) on eesti ettevõtja ja karikaturist.

Haridus
-------

Õppis Tartu Kunstigümnaasiumis, mille lõpetas 1994. aastal. Seejärel lõpetas Tartu Ülikooli majandusteaduskonna 2002. aastal rahvamajanduse erialal.[*viide?*] 2001–2003 õppis Tartu Ülikooli suhtekorralduse magistrantuuris ja 2005–2007 Tartu Ülikooli ettevõtluse ja tehnoloogia juhtimise magistrantuuris.

Töö
---

2005–2012 oli Lätt Eesti Krediidipanga Tartu regiooni juht. Veel on ta töötanud Hansa Liising Eesti ASis; Henkel Balti OÜs, kus ta oli Baltikumi suurklientide müügijuht ja finantsjuhina rahvusvahelises mobiilimaksete ettevõttes Fortumo OÜ.

Looming
-------

Jan Lätti ühed esimesed joonistused avaldas Liivimaa Kroonika 17. septembril 1993 koomiksis "Tuhkatriinu", kokku ilmus seda koomiksit kuuel korral. Tema karikatuure on avaldanud ka Tartu Postimees. 2017. aastal illustreeris ta Andre Sevastjanovi lauamängu "Doktor, mul on mure".

Tunnustus
---------

* 2010 Edmund Valtmani nimeline karikatuurivõistlus, äramärgitud töö

Viited
------

1. ↑  Tartu ärinõuandla – Jan Lätt
2. ↑  "Doktor, mul on mure!". *BoardGameGeek* (Ameerika inglise). Vaadatud 13. aprillil 2023.

Välislingid
-----------

* Palmet Lukud – Huumorivõistlus – Jan Lätt karikatuurid
Amsterdamis peetud MM-i pretendentide turniiri kaks edukamat Paul Keres ja Vassili Smõslov (1956)
Vassili Smõslov ja Juri Averbahh (2002)
**Vassili Vassiljevitš Smõslov** (vene keeles Василий Васильевич Смыслов; 24. märts 1921 Moskva – 27. märts 2010 Moskva) oli vene maletaja, maailmameister (1957–1958), rahvusvaheline suurmeister (1950). 

Smõslov tuli septembris 1940 Moskvas peetud NSV Liidu meistrivõistlustel kolmandaks. Meistrivõistlustel kuue parema sekka jõudnutele korraldati aprillis 1941 neljaringiline matšturniir NSV Liidu absoluutse meistri tiitlile (võitis Botvinnik Paul Kerese ees), kus Smõslov jäi kolmandaks, edestades seejuures suurmeistreid Andor Lilienthali ja Igor Bondarevskit. Selle saavutuse eest anti 20-aastasele Smõslovile NSV Liidu suurmeistri nimetus. 

1947. aastal Tšigorini mälestusturniiril Moskvas jagas ta 3.–4. kohta. 1949. aastal tuli ta NSV Liidu malemeistriks. 

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Smõslov oli üks neist, kes sai selle nimetuse kohe samal aastal.

Maailmameistriks sai ta 36-aastaselt. 1991. aastal tuli Smõslov 70-aastaselt Bad Wörishofenis veteranide maailmameistriks.

Maailmameistrivõistlused
------------------------

1948. aasta male maailmameistrivõistlustel jäi Smõslov Mihhail Botvinniku järel teiseks (edestades Paul Kerest ja Samuel Reshevskyt poole punktiga). 1950. aastal Budapestis pretendentide turniiril tuli ta kolmandaks (edestades Kerest poole punktiga). 1953. aastal võitis ta Zürichis pretendentide turniiri (edestades 2.–4. kohta jaganud David Bronšteini, Kerest ja Reshevskyt). 1954. aastal Moskvas peetud tiitlimatš Mihhail Botvinnikuga jäi viiki. 

1956. aastal võitis Smõslov Amsterdamis taas pretendentide turniiri (edestas teiseks jäänud Kerest 1,5 punktiga). 1957. aastal võitis Smõslov küll tiitlimatši, kuid aasta hiljem revanšmatšis sai Botvinnik maailmameistritiitli tagasi. 

1959.aastal Jugoslaavias peetud pretendentide turniiril jäi Smõslov neljandaks. 1964. aastal Amsterdamis jagas ta tsoonidevahelisel turniiril esikohta ja pääses pretendentide matšturniirile, kus 1965. aastal peetud veerandfinaalis kaotas Jefim Gellerile.

1982. aastal Las Palmases tsoonidevahelisel turniiril saadud teine koht viis Smõslovi 8 osavõtjaga pretendentide matšturniirile (1983–1984), kus ta jõudis koos Garri Kasparoviga finaali. Märtsis-aprillis 1984 Vilniuses toimunud finaalmatši Smõslov kaotas tulemusega 4½:8½. 1985. aastal Montpellier's toimunud 16 osavõtjaga pretendentide turniiril jagas ta 8.–9. kohta.

Võistkondlik esinemine
----------------------

Smõslov võitis Nõukogude Liidu meeskonna koosseisus 9 kuldmedalit maleolümpiatel (1952–1960, 1964, 1968–1972), 5 kuldmedalit Euroopa võistkondlikel meistrivõistlustel (1957, 1961, 1965, 1970, 1973) ja 1985. aastal kuldmedali esimestel võistkondlikel maailmameistrivõistlustel.

Tunnustus
---------

* 1948 – teeneline meistersportlane

Välislingid
-----------

* Vassili Smõslov – pildid, videod ja helifailid Wikimedia Commonsis
Jan Oblak (2019)
**Jan Oblak** (sündinud 7. jaanuaril 1993 Škofja Lokas) on Sloveenia jalgpallur, kes mängib Hispaania kõrgliiga klubis Madridi Atlético ja Sloveenia jalgpallikoondises väravavahina.

Ta alustas klubikarjääri Sloveenia klubis Ljubljana Olimpija. 2010. aastal liitus ta Portugali kõrgliiga klubiga Lissaboni Benfica. Tema ainsaks hooajaks Benfica meeskonnas jäi 2013–14, kui ta tuli klubiga ka Portugali meistriks. Ta osales sel hooajal Portugali kõrgliigas 16 mängus ja hoidis värava puhtana neist 14 mängust ning valiti liiga hooaja parimaks väravavahiks. Hooajal 2011–12 oli ta laenul Portugali kõrgliiga klubis Leiria ja hooajal 2012–13 Rio Aves.

2014. aasta juulis siirdus ta 16 miljoni euro eest Madridi Atléticosse. Sellega sai ta La Liga ajaloo kõige kallimaks väravavahiks. Alates hooajast 2015–16 on Oblak olnud Madridi Atlético põhiväravavaht. Ta on klubiga võitnud Hispaania superkarika (2014) UEFA Euroopa Liiga (2017–18) ja UEFA Superkarika (2018). Alates hooajast 2015–16 on ta neljal korral järjest pälvinud La Liga Ricardo Zamora auhinna. Hooajal 2015–16 valiti ta lisaks Hispaania kõrgliiga hooaja sümboolsesse koosseisu.

Sloveenia jalgpallikoondises tegi Oblak debüüdi 11. septembril 2012 MM-i valikmängus Norra vastu.

Oblak on valitud Sloveenia aasta jalgpalluriks neli korda (aastatel 2015–2018).

Saavutused
----------

Benfica
* Primeira Liga: 2013–14
* Taça de Portugal: 2013–14
* Taça da Liga: 2013–14
* UEFA Europa Liiga: Teine koht 2013–14

Madridi Atlético
* Supercopa de España: 2014
* UEFA Euroopa Liiga: 2017–18
* UEFA Superkarikas: 2018
* UEFA Meistrite Liiga: Teine koht 2015–16

Välislingid
-----------

 Jan Oblak – pildid, videod ja helifailid Wikimedia Commonsis

| * v
* r
Madridi Atlético mängijad  –  La Liga |
| --- |
| 

* 1 Grbić
* 2 Giménez
* 4 Kondogbia
* 5 De Paul
* 6 Koke
* 7 João Félix
* 8 Griezmann
* 9 Cunha
* 10 Correa
* 11 Lemar
* 12 Lodi
* 13 Oblak
* 14 Llorente
* 15 Savić
* 16 Molina
* 17 Saúl
* 18 Felipe
* 19 Morata
* 20 Witsel
* 21 Carrasco
* 22 Hermoso
* 23 Reinildo
* Treener: Simeone

 |
|  |  |
| --- | --- |
|  |  *See artikkel räägib hiinlaste linnaosast; Tartu osa kohta vaata artiklit Hiinalinn (Tartu)* |

---

San Francisco hiinalinn
**Hiinalinn** on peamiselt hiinlastega asustatud linnaosa väljaspool Hiinat asuvates suurlinnades.

Kagu-Aasias on hiina kaupmeeste emigratsioon toimunud juba väga kaua aega. Väljaränne teistesse maailma piirkondadesse hoogustus pärast 1860. aastal sõlmitud lepingut Qingi impeeriumi, Suurbritannia, Prantsusmaa ja Venemaa vahel, mis muu hulgas võimaldas vaba väljarännet. 

Paljude välismaal rajatud hiinalinnade ülesanne oli pakkuda uutele immigrantidele hüppelauda ja sujuvamat sobitumist uude kultuuri. Hiina enda arenguga seoses on hiinalinnad kaotanud oma algse tähtsuse ja paljudel juhtudel jäänud vaid ajalooliseks nähtuseks ja mitte enam aktiivseks hiinlaste piirkonnaks.

Maailma vanimaks hiinalinnaks peetakse Binondo linnajagu Filipiinide pealinnas Manilas. See rajati 1594. aastal.

Üks varasemaid hiinalinnu Euroopas hakkas kujunema 1830. aastatel Liverpoolis. Palju hiina immigrante saabus sinna 1850. aastatel.

Põhja-Ameerika vanim ja üks suurematest hiinalinnadest asub San Franciscos. See oli aastatel 1850–1900 hiinlaste peamine värav Ameerikasse.

Viited
------

1. ↑  "The End of Chinatown" The Atlantic, detsember 2011
2. ↑  "Chinatown Manila: Oldest in the world" Geni Raitisoja, gbtimes.com, 2006/08/07
3. ↑  "History of Chinatown" Liverpool Chinatown (vaadatud 9. juulil 2015)
**Meediaplaneerimine** on protsess, millega otsustatakse reklaaminäitamise koht ja aeg. Tähtis on teada, kes näeb reklaami, kas sihtrühm näeb reklaami, kas reklaami on varem nähtud, mis on reklaaminäitamise hind ning kui palju tähelepanu valitud meedium publikus äratab.

Ajalugu
-------

Meediplaneerimise algusaastatel tehti otsused müügiandmete põhjal, kuid varsti oli saadaval usaldusväärset teavet publiku kohta. Ettevõtted nagu Telmar ja IMS arendasid arvutisüsteemid publiku analüüsimiseks. 1972. aastal kirjastas Herbert Krugman paberi *Miks piisab kolmest kokkupuutest?*, kus ta pakkus välja et inimeste reaktsioonil reklaamile on kolm psühholoogilist etappi. Esimesel etapil küsib inimene "Mis see on?". Teisel etapil küsitakse "Mis see ütleb?". Kolmandal etapil üteldakse "Nägin juba seda", ning algab tagasitõmbumine. Oluline detail, mida tol ajal ei märgatud, on seejuures fakt, et psühholoogiline kokkupuude ei võrdu füüsilise kokkupuutega. Teine etapp võib alata näiteks kuuendast füüsiliselt kokkupuutest. 1979. aastal kirjastas Mike Naples raamatu "Tõhus sagedus", kus ta väitis et esimese kahe kokkupuutega on reklaamile vähe tagasisidet. Ainult kolmandal korral on tagasisidet, ning järgnevate kokkupuudetega tagasiside väheneb. Seda, mis aja jooksul need kokkupuuted peaksid toimuma, või kuidas reklaam ise tulemusi mõjutab, ei uuritud. 1995. aastal kirjastas professor John Philip Jones raamatu "Millal reklaamid töötavad: uued tõendid, et reklaam põhjustab müüki". Analüüsiti 2000 Ameerika majapidamist, mille televiisoritele lisati mõõdikud. Esimest korda sai saadavaks detailne andmebaas reklaami mõjust. See põhjustas reklaamitööstuses suuri muutusi, sest esmakordselt leiti näiteks et reklaam mõjub pärast esimest kokkupuudet ka näiteks nädala ja kuu jooksul. Leiti ka, et 20% reklaamidest mõjub erakordselt hästi ja 40% reklaamidest ei mõju peaaegu üldse. 1997. tegi Hollandi SPOT uurimuse, mis kinnitas et mitte kõik reklaamid ei oma samasugust mõju, kusjuures SPOT näitas et reklaami meeldimine on oluline tegur.

GRP
---

Tähtsad tegurid on ulatus ja sagedus. Ulatus on summa inimesi, kes näeb reklaami vähemalt ühe korra. Tihedus on arv mitu korda reklaami keskmiselt nähakse, kusjuures arvestatakse ainult inimesi, kes reklaami näeb. Reklaamikampaania suurust arvestatakse GRP-des, mis on ulatus korda sagedus.

{\displaystyle {\text{GRP}}={\text{Ulatus}}\*{\text{Sagedus}}}

Meediaplaneerija eesmärk on saavutada võimalikult kõrge GRP.

Viited
------

1. ↑  du Plessis, Erik (2005). *The Advertised Mind*. Kogan Page. Lk 9. ISBN 978-0-7494-4366-5.
**Meeksi Ristija Johannese kirik** on õigeusu kirik Võru maakonnas Setomaa vallas Miikse külas. 

Kiriku ehitasid 1953. aastal (veel Jossif Stalini eluajal) ühiskondlikus korras koguduse liikmed vana kiriku asemele. Ehitati öösiti, ehitajad pääsesid huvitaval kombel tagakiusamisest. Hoone pühitseti aastal 1956.

Üldandmed
---------

Meeksi kiriku suurim ja tuntuim peetav püha on vana jaanipäev 7. juulil. Kirikupühade ajal tulevad selle kandiga seotud inimesed koju, et hommikupoolikul olla kirikus. Toimub ka ristikäik ümber kiriku. Pärast jumalateenistust külastatakse omaste haudu, kuhu võetakse kaasa ka sööki ja jooki.

Kirik on ehitatud puidust ja kaetud puidust laudisega. Viimati renoveeriti hoonet 2013. aastal koguduse poolt. Kiriku ümber asub Miikse kalmistu. Kalmistul paikneb ka Teises maailmasõjas langenute mälestusmärk. Kirik asub Miikse oja kaldal teede ristumispunktis. 

Kirikust edelas, 80 meetri kaugusel asub Miikse oja kaldal Jaanikivi, mis on muinasaegne ohvrikivi. Kunagi asus selle ohvrikivi juures ka Miikse Jaanikivi tsässon. Miikse kirikust lõunas, 500 meetri kaugusel asub Miikse külaplats, kus tähistatakse suurima pühana jaanipäeva (vana kalendri järgi).

Viited
------

1. ↑

|  |  |
| --- | --- |
|  | Pildid, videod ja helifailid Commonsis: **Meeksi Ristija Johannese kirik** |
**Ijiraq** või **Saturn XXII** on väike Saturni kuu, mis tiirleb Saturni pöörlemisega samas suunas. Selle avastas 2000. aastal Brett Gladmani ja John J. Kavelaarsi juhitud uurimisrühm. Algul sai kuu ajutiseks nimeks **S/2000 S 6**. 2003. aastal nimetati see ümber inuiti mütoloogiasse kuuluva kujumuutva olendi Ijiraqi järgi,, kes röövib lapsi ja jätab nad hiljem maha.

Viited
------

1. ↑  IAUC 7521: *S/2000 S 5, S/2000 S 6* 18. november 2000 (avastamine). Vaadatud: 18.04.2014
2. ↑  MPEC 2000-Y14: *S/2000 S 3, S/2000 S 4, S/2000 S 5, S/2000 S 6, S/2000 S 10* 19. detsember, 2000 (andmeid). Vaadatud: 18.04.2014
3. ↑  IAUC 8177: *Satellites of Jupiter, Saturn, Uranus* 8. august 2003 (nime andmisest) Vaadatud: 18.04.2014

Saturni kaaslased

S/2009 S 1 • Pan • Daphnis • Atlas • Prometheus • Pandora • Epimetheus • Janus • Aegaeon •  Mimas • Methone • Anthe • Pallene • Enceladus • Tethys • Telesto • Kalypso • Dione • Helene • Polydeuces • Rhea • Titan • Hyperion • Iapetus • Kiviuq • Ijiraq • Phoebe • Paaliaq • Skathi • Albiorix • S/2007 S 2 • Bebhionn • Erriapus • Skoll • Siarnaq • Tarqeq • S/2004 S 13 • Greip • Hyrrokkin • Jarnsaxa • Tarvos • Mundilfari • S/2006 S 1 • S/2004 S 17 • Bergelmir • Narvi • Suttungr • Hati • S/2004 S 12 • Farbauti • Thrymr • Aegir • S/2007 S 3 • Bestla • S/2004 S 7 • S/2006 S 3 •  Fenrir • Surtur • Kari • Ymir • Loge • Fornjot
Iisraeli seekel: paberrahad 2. seeriast (lasti ringlusse 1999) ja mündid
**Iisraeli uus seekel** (heebrea: **שקל חדש**, shekel ẖadash, lüh. NIS; sümbol: ₪; hääldatakse [š'ekel], mitmus שקלים *shkalim* [škal'im]) on Iisraeli tänapäevane valuuta, mis asendas vana seekli 1985. aastal väärtusega 1000 seeklit = 1 uus seekel. Rahvusvahelise märgistusena kasutatakse ILS. 

Seekel jaguneb 100 agora'ks (mitm. agorot) (Heebrea keeles: אגורה).

Heebrea keeles lühendatakse seeklit tavaliselt ש"ח (hääldus *shaẖ*). Uue seekli sümbol ₪ on sõnade *shekel* ja *hadash* esimeste tähtede kombinatsioon: (ש) ja (ח). See sümbol on siiski ebapopulaarne ning enamasti kasutatakse kahetähelist sümbolit ש"ח. 

Alates 1. jaanuarist 2003 on seekel vabalt konverteeritav valuuta.

Iisraelis raha ei trükita ega vermita, seeklite mündid ja paberrahad tehakse Lõuna-Koreas.

Kasutajad: Iisrael, Palestiina alad

Inflatsioon: -0,1% (2006), −0,2% (2016)

Jagunemine: 1/100

Sümbol: ₪

Mündid väärtustes: 10 ja 50 agora'd ja 1, 2, 5 ning 10 seeklit.

Paberraha väärtustes: 20, 50, 100, 200 uut seeklit.

* Iisraeli uus seekelIisraeli uus seekel
* Münt 10 agora'dMünt 10 agora'd
* Münt 50 agora'dMünt 50 agora'd
Jan II Kazimierz Waza
**Jan II Kazimierz Waza** (22. märts 1609 – 6. detsember 1672) oli viimane Vasade soost Poola kuningas (1648–1668), Zygmunt III Waza poeg ja Władysław IV Waza vend.

Jan II Kazimierzi ajal jõudis haripunkti Rzeczpospolita ja Vene tsaaririigi vaheline võitlus ülemvõimu pärast Ida-Euroopas.

Bogdan Hmelnõtskõi ülestõus
---------------------------

1648. aastal alustati Ukraina hetmani Bogdan Hmelnõtskõi juhtimisel võitlust autonoomia saavutamiseks Ukrainale Poolast. Pärast nelja-aastast iseseisvat võitlust oli Ukraina sunnitud pöörduma abi saamiseks Moskva tsaaririigi poole, kelle abi eest võitluses nõustus Ukraina 1654. aastal Perejaslavi raadal andma Moskva tsaaririigi protektoraadi alla. 8. jaanuaril 1654 otsustas Perejaslavi raada, mida juhtis hetman Bogdan Hmelnõtskõi, et edaspidi ei allu kasakad Poola kuningale, vaid Moskva tsaarile. Dnepri alamjooksul säilis veel Zaporižžja Sitš, mis küll tasapisi kaotas oma tähtsust, kuid ei kuulunud Hmelnitski jurisdiktsiooni alla.

 *Pikemalt artiklis Bogdan Hmelnõtskõi ülestõus*

Poola-Vene sõda
---------------

Aastal 1654 algas sõda Vene tsaaririigiga, mis lõppes Rzeczpospolitale krahhiga. Moskva tsaaririigi ja Poola vahel 1667. aastal sõlmitud Andrussovo rahulepinguga liideti Dnepri jõest ida pool asuvad Ukraina alad Moskva tsaaririigiga. Andrussovo vaherahuga läksid Smolensk ja Vasakkalda-Ukraina Moskva tsaaririigi valdusse ning tsaaririik laienes lääne poole, väljapoole venelastega asustatud territooriumi. 1686. aastal, Jan III Sobieski valitsusajal, sõlmisid Rzeczpospolita ja Moskva tsaaririik Igavese rahu lepingu, millega anti Moskva tsaaririigi võimu alla Smolensk ja osa Ukrainat koos Kiieviga.

Rzeczpospolita piirid 1660. aastal
 *Pikemalt artiklis Poola-Vene sõda (1654–1667)* ehk Kolmeteistkümneaastane sõda

Poola-Rootsi sõda
-----------------

Rzeczpospolitat ohustas Teise Põhjasõja ajal 1655. aastal Rootsi kuninga Karl X Gustavi juhitud Rootsi vägede sissetung, nn Uputus, mille käigus ägedalt rüüstati Lääne-Poolat. Uputus lõppes alles 1660. Oliwa rahuga loobus Rzeczpospolita Liivimaast. 

 *Pikemalt artiklis Teine Põhjasõda*, *Uputus (Poola)*
Inimesena oli Jan II Kazimierz Waza tagasihoidlik vaga katoliiklane, kes oli varem saanud vaimuliku hariduse. Ta oli intelligentne ja reformimeelne, kuid Venemaa ja Rootsi ühisrünnak ei andnud talle võimalust oma plaane ellu viia. Selle asemel pidi ta nägema, kuidas enamik Leedust rootslaste kätte sattus ja Karl X Gustav ajutiselt Leedu suurvürstiks sai, kuidas Venemaa tegi Ida-Poolas, mida tahtis, ja sai lisaks Andrussovo rahuga endale enamiku Ukrainast. Peale selle pidi Jan Kazimierz 1660 ametlikult loobuma kõigist taotlustest Rootsi troonile ja Liivimaale.

Aastal 1668 loobus Jan Kazimierz troonist, tunnistades oma täielikku läbikukkumist. Vasade dünastia võim Poolas lõppes ja Poola muutus intriigide, korruptsiooni ja aadliparteidevahelise võitluse tallermaaks. Oma viimased eluaastad veetis Jan Kazimierz jesuiidist mungana Prantsusmaal.

Vaata ka
--------

* Kazimierzi palee Varssavis

|  |  |  |
| --- | --- | --- |
| Eelnev**Władysław IV Waza** | **Poola kuningas**1648–1668 | Järgnev**Michał Korybut Wiśniowiecki** |
Mika Waltari kuus aastat enne "Sinuhe" ilmumist.
**"Sinuhe, egiptlane"** (soome keeles "Sinuhe egyptiläinen") on soome kirjaniku Mika Waltari 1945. aastal ilmunud ajalooline romaan Vana-Egiptuse arsti Sinuhe elust ja seiklustest Egiptuses, Süürias, Mitannis, Babüloonias, Kreetal ja Hetiidi impeeriumis. Romaani aluseks on vanaegiptuse kirjandusteos "Sinuhe jutustus".

"Sinuhest" kujunes Waltari rahvusvaheline läbimurdeteos, ehkki Soome kirjandusringkonnad pidasid seda pikka aega kergekaaluliseks. Raamat on tõlgitud enam kui 40 keelde, selle järel kirjutas Waltari veel mitmeid rahvusvaheliselt menukaid ajaloolisi romaane.

Kriitikas on tõstetud esile nii romaani filosoofilist sügavust, mis ühendab seda ajaloolise alustekstiga, kui ka egüptoloogilist täpsust, mis üksikutele vigadele vaatamata küündib märksa kõrgemale kui on ajalooliste romaanide puhul tavapärane. Silmapaistvaima erinevusena "Sinuhe jutustusest", mis pärineb 19. sajandist eKr, tõi Waltari teose tegevuse 14. sajandisse eKr, nii et ta sai ühe tegelasena kujutada Egiptusse monoteismi juurutada üritanud vaarao Ehnatoni. Mitmed teisedki "Sinuhe" tegelased on ajaloolised isikud, ehkki peategelast ennast peetakse fiktiivseks.

1954. aastal valmis romaanist Hollywoodis filmiversioon "The Egyptian" ("Egiptlane"), mille menu jäi küll romaanile oluliselt alla.

2008. aastal valisid soomlased "Sinuhe" oma kõige armastatumaks raamatuks. Waltari romaani auks on nimetatud asteroid number 4512 Sinuhe.

Eesti keeles on "Sinuhest" ilmunud kaks tõlget: 1954. aastal Johannes Aaviku "Sinuhe" Stockholmis kirjastuses Orto ning 2009. aastal Piret Saluri "Sinuhe, egiptlane: viisteist raamatut arst Sinuhe elust u. 1390-1335 e. Kr." Tallinnas kirjastuses Varrak. Uue tõlke põhjuseks olid nii vana tõlke keeleline aegumus kui ka Soome kirjastaja ja Waltari pärijate keeld selle kordustrükiks.

Enda elust "Sinuhe" kirjutamise ajal avaldas Waltari 1949. aastal allegoorilise romaani "Neli päevaloojakut" ("Neljä päivänlaskua"), mis eesti keeles ilmus 1996. aastal Tiiu Kokla tõlkes. "Nelja päevaloojakut" kui ""Sinuhe" kirjutamise lugu" ja "romaani raamatu kirjutamisest üleüldse" on kriitik Hille Saluäär võrrelnud Karl Ristikivi romaani "Hingede öö" vahele lisatud fiktiivse kirjaga proua Agnes Rohumaale.

Viited
------

1. 1 2  Mari Peegel, "Piret Saluri: "Sinuhes" köidab mind elu ise", EPL, 15.01.2010 (vaadatud 10.10.2021)
2. ↑  Hille Saluäär, "Südamekaotaja mees ehk salatark kommentaar", EPL, 12.12.1996 (vaadatud 10.10.2021)

Kirjandus
---------

* "Sinuhe I-II", tõlkinud Johannes Aavik, Eesti Kirjastus Orto 1954
* "Sinuhe (2. osa)", tõlkinud Johannes Aavik, Eesti Kirjastus Orto 1954
* "Sinuhe, egiptlane: viisteist raamatut arst Sinuhe elust u. 1390-1335 e. Kr.", tõlkinud Piret Saluri, Tallinn: Varrak, 2009 (ISBN 9789985319833), kordustrükk 2020
* "Neli päevaloojakut: romaan romaanist: mõeldud täiskasvanud lastele ja õnnelikele täiskasvanuile, kes iial ei saa täiskasvanuiks", soome keelest tõlkinud Tiiu Kokla, Tallinn: Perioodika, 1996 (Loomingu Raamatukogu)
Siinus- ja koosinusfunktsioon - need on erinevates faasides sinusoidid
Koosinusfunktsiooni ja ringliikumise võrdlus
**Sinusoid** on siinusfunktsiooni graafik, laineline lõputu kõverjoon.

Matemaatiline definitsioon
--------------------------

Lihtsaimal kujul on sinusoid ajafunktsioonina (*t*) kirja pandav:

{\displaystyle y(t)=A\sin(2\pi ft+\varphi )=A\sin(\omega t+\varphi )}
kus:

* *A*, *amplituud*, tippväärtuse ulatus.
* *f*, *sagedus*, võnkeperioodide arv ühes sekundis.
* *ω* = 2π*f*, *nurksagedus*, funktsiooni argumendi muutus ühikutes radiaani sekundis.
* {\displaystyle \varphi }, *faas*, mis määrab radiaanides võnkumise oleku ajahetkel *t* = 0. Nullist erineva {\displaystyle \varphi } korral on kogu lainekuju ajanihkega, mis on võrdne {\displaystyle \varphi }/*ω* sekundit. Negatiivne väärtus tähistab ajaviivitust ja positiivne väärtus edenemist.

Näited
------

Ilma edasiliikumiseta pöörlemisel joonistab ratta mis tahes punkt ruumis ringjoone, ajas sinusoidi. (Liikumise suund on näidatud alumisel joonisel)

Maa pöörlemisest ja ümber Päikese tiirlemisest tulenevalt on päeva pikkuse muutus aastas kirjeldatav sinusoidiga. Öö pikkus muutub vastasfaasis.

Vaata ka
--------

* Harmooniline võnkumine
* Lihtvõnkumine
* Siinus
* Koosinus
**Kazliškiai** (poola keeles *Koźliszki*) on Kaunase linnaosa, mis asub linna edelaosas Aleksotase valla territooriumil. Varem on see kandnud ka nime **Juodelyne**. Kazliškiai piirneb idas Birutė linnaosaga ja põhjas Aleksotasega. Seal asub aastal 2008 endise lihakombinaadi territooriumile rajatud õppekeskus tehnopark Technopolis. Kazliškiai alad ühendati kaunasega XX sajandi keskpaigas, linnaosale nime andnud Kazliškiai ehk Kazliškėse küla linnaga liitmata alad jäävad Ringaudai valda.

Aadressil Senosios Obels g. 18 kasvab looduskaitsealune metsõunapuu, mille kõrgus on kaheksa meetrit, ja ümbermõõt 2,85 meetrit. Puu on ligikaudu 360 aastat vana, tegemist on Leedu vanima õunapuuga.

Asumid
------

Linnaosas eristatakse viit asumit. Linnaosa lääneosas asub Armaniškiai ehk Armoniškiai asum.

Kaunase ja Garliava vahelise tee ääres paikneb varasema Juliške küla kohale tekkinud Julijanava asum. Aastal 1894 rajati sinna Kaunase kindluse II fort. Seal asub keskkool. Julijanava terioloogilisel kaitsealal elavad veelendlane, pruun-suurkõrv ja pargi-nahkhiir.

Linnaosa lõunapiiril asub Narsiečiai asum, mis kujunes samanimelise küla Kaunasega liidetud aladele. Linnaga liitmata osa külast asub Alšėnai vallas.

Linnaosa lõunapiiril asub ka Naugardiškė asum. Seal asus nõukogude ajal Mitšurini nimelise sovhoostehnikumi keskasula. Sealne haljastus kujundati aastal 2001 ümber 2,3 hektari suuruseks Naugardiškė pargiks.

Alšėnai vallas asuva Tirkiliškiai küla Kaunasega liidetud osa moodustab Tirkiliškiai asumi. Sinna jääb Tirkiliškiai mõisa hoonetekompleks.

* Kazliškiai õunapuu aastal 2012Kazliškiai õunapuu aastal 2012
* NaugardiškėNaugardiškė
* ArmaniškiaiArmaniškiai
* Julijanava keskkoolJulijanava keskkool
* NarsiečiaiNarsiečiai
* Naugardiškė parkNaugardiškė park
* TirkiliškiaiTirkiliškiai

Viited
------

1. ↑  "Kauno rajono gamtos paminklai - Senoji obelis". Originaali arhiivikoopia seisuga 19. märts 2017. Vaadatud 26. augustil 2017.
**Suuraju** (ladina keeles *cerebrum*) on kesknärvisüsteemiga loomadel aju osa.

Suuraju paikneb koljuõõnes.

Suuraju areng, anatoomia, morfoloogia, histoloogia ja patoloogia võivad erineda nii liigiti kui ka indiviiditi.

Imetajatel
----------

Koduloomadel nimetatakse suuraju (*cerebrum*) ühtlasi ka otsajuks.

### Inimestel

Inimestel paikneb suuraju koljuõõnes.

Inimese suuraju asend koljuõõnes (punasega).
Sügav suuraju-pikilõhe (*fissura longitudinalis*) jaotab suuraju kaheks poolkeraks (*hemispherium*) – vasakuks ja paremaks suuraju poolkeraks, nende vahel paikneb paaritu valgeainest mõhnkeha (*corpus callosum*). Kummaski suuraju poolkeras paikneb ajuvatsake.

Suurajukoore, mille pinnal on hulgaliselt suurajusagaraid, välimise kihi moodustab umbes 3 mm paksune hallaine kiht. Suuraju keskel aga on valgeaine kiht, milles leidub nii müeliintupega kui ka müeliintupeta aksoneid. Vahel nimetatakse suuraju hall- ja valgeainest kihti ka mantliks.

Vaata ka
--------

* suuraju poolkerad
* suurajukoor

Viited
------

1. ↑  "Meditsiinisõnastik" 741:2004.
2. ↑  Enn Ernits, Esta Nahkur,"Koduloomade anatoomia", Eesti Maaülikool, Tartu, Halo Kirjastus, lk 358, 2013, ISBN 978-9949-426-28-8.
3. ↑  W.Nienstedt, O.Hänninen, A.Arstila, S.-E.Björkqvist, "Inimese füsioloogia ja anatoomia", Medicina, lk 548, 2011, ISBN 9985-829-36-0
4. ↑  "Meditsiinisõnastik" 820:2004.
**Smarty** on mallimootor, mis on kirjutatud PHPs. Smarty eraldab PHP HTMList ja põhiliselt kasutatakse teda dünaamilise HTML sisu tekitamiseks, lubades dokumendis spetsiaalseid *Smarty märgendeid*. Lubatud märgendite hulgas on muuhulgas muutujad nagu {$muutuja}, ja valik loogika ning tsükli operaatoreid.

Kõige sagedamini kasutatakse Smartyt PHP-põhistes rakendustes, et eraldada "äriloogikat" esitlusest. Nii on võimalik hoida lähtekoodi palju puhtamana ja tema muutmine on paindlikum. Näiteks võib tavaliselt muuta Smarty-põhise rakenduse välimust (või, *rüüd*) hõlpsasti, ilma, et peaks üldse jälgima äriloogikat või PHP koodi.

Smarty võimaldab mallidega programmeerimisel kasutada:

* regulaaravaldisi
* foreach'i
* if
* nl2br

ja palju teisi lisavõimalusi. Ka teised mallimootorid toetavad neid käske mallides.

Lähtekoodi näidis
-----------------

Kuna Smarty eraldab PHP HTMList, on tegemist kahe failiga:

```
<!DOCTYPE html PUBLIC "-//W3C//DTD XHTML 1.1//EN" "http://www.w3.org/TR/xhtml11/DTD/xhtml11.dtd">
<html>
<head>
   <title>{$title_text}</title>
   <meta http-equiv="content-type" content="text/html; charset=iso-8859-1" />
</head>

<body> {* See on väike kommentaar, mis ei ole HTML lähtekoodis nähtav *}

<p>{$body_text}</p>

</body><!-- see on väike kommentaar, mis on HTML lähtekoodis nähtav -->
</html>
```

Äriloogika lähtekoodis saab Smarty häälestada kasutama seda malli:

```
define('SMARTY_DIR', 'smarty-2.6.9/' );
require_once(SMARTY_DIR. 'Smarty.class.php');

$smarty = new Smarty;
$smarty->config_dir = SMARTY_DIR;
$smarty->template_dir = './tmpl';
$smarty->compile_dir = './tmpl/compile';
$smarty->compile_check = TRUE;
$smarty->debugging = FALSE;

$smarty->assign('title_text', 'See on Smarty lihtne näidis ...');
$smarty->assign('body_text', 'See on sõnum, mis seati assign() käsuga');

$smarty->display('basic.htm');
```

Tarkvara, mis on kirjutatud Smarty baasil
-----------------------------------------

* Bitweaver
* last.fm
* bBlog
* Gallery
* Ozone PHP Framework
* TikiWiki
* XOOPS
* paFileDB
* ATK - Achievo ToolKit
* Zoop Framework for PHP
* Supersite
* CMScout
* Flickr
* Trybes by Accepté (Netherlands)

Ametlik Smarty allikate veebileht.

Vaata ka
--------

* PRADO, komponendipõhine veebiarendusraamistik PHP5le
* CakePHP, PHP veebiarendusraamistik inspireerituna Ruby on Railsist

Välislingid
-----------

* Ametlik Smarty koduleht (*inglise keeles*)
* Smarty Foorum (*inglise keeles*) - teised keeled
* Smarty kasutajate Wiki
* PHP Templating with Smarty Cezar Floroiu - Smarty õpetus
* Smarty versus XML/XSLT - DevPapers.com, Sergei Makogon
* Artikkel "Templates, Gift from Heaven or Syntactic Junk Food?", Nathan Oostendorp
* Peatükk Smarty PHP Template Programming and Applications raamatust.
**Tooru** (Harju-Madisel *tooru-jumal*, Läänemaa kihelkondades *tooru-mees*) on jumalus Eesti mõnede piirkondade rahvausundis. 

Toorule oli pühendatud neljapäev, mil peeti Tooru õhtuid. "Väikses murdesõnastikus" on üles tähendatud *toorupäävad* (Käi), *toorupüha* (Krk) ja *tooruõhtu* (Vig).

On oletatud, et jumala nimi on Skandinaavia laen (vrd Thor). Toorut on kõrvutatud ka Tharapita ja Taaraga.

Nime sekundaarne kasutamine
---------------------------

Tooru on ka lennukompaniile Avies kuulunud Tallinna ja Kärdla vahel inimesi vedanud paarikümne kohaga Jetstream-31 reisilennuki nimi, mida eksponeeritakse 2018. aasta suvest alates Kiviõli seikluskeskuse pereatraktsioonide mänguväljakul.

Viited
------

1. 1 2 3  Tarmo Kulmar. Taevasest üliolendist usundilooliselt ja muinaseesti aineses - *Mäetagused* 2005, nr 30, lk 28. doi:10.7592/MT2005.30.kulmar
2. ↑  Lennuk Tooru hakkab lõbustama seikluskeskuse lapsi. Baltic News Service'i uudis, 16. november 2017
3. ↑  JetPhotos

Kirjandus
---------

* Matthias Johann Eisen. Eesti mütoloogia. Eestimaa Kooliõpetajate Vastastiku Abiandmise Seltsi raamatukaupluse kirjastus, 1919, lk 177–178.
**Aare liustik** (saksa keeles *die Aargletscher* 'Aare liustikud') on liustike rühm Berni Alpide idaosas Finsteraarhorni ümbruses.

Tegemist on nelja tohutu jääjõega, mis laskuvad Finsteraarhorni grupi liustikulohkudest Hasli oru tagaossa. Ülem-Aare liustiku (*Oberaargletscher*) äravool moodustab Aare jõe, mis pärast lühikest joolsu võtab endasse Alam-Aare liustiku (*Unteraargletscher*) äravoolu. Alam-Aare liustik tekib, kui ühinevad kaks kõrgemal asetsevat jääjõge *Lauteraargletscher* ja *Finsteraargletscher*, mis laskuvad Schreckhorni ümbruse kõrgorgudest ja mida lahutab kaljuhari *Lauteraarhörner*. Finsteraargletscher möödub Finsteraarhorni jalamist.

Aare liustiku vastu on tekkinud suurem huvi pärast Josef Hugi (1827) ja Louis Agassize (1840) loodusteaduslikku uurimistööd. Mõlemat huvitas eelkõige liustiku voolukiirus. Onn, mille Josef Hugi Aare liustikule uurimisjaamaks püsti pani, muutis aastatel 1827–1830 oma asukohta 100 m võrra, 1836. aastaks 724 m võrra ja 1842. aastaks 1428 m võrra.
Ujjain, august 2006
**Ujjain** on linn Indias Madhya Pradeshis. 

Ujjaini (tõlkes "see, kes allutab uhkusega") juhtis kunagi legendaarne kuningas Vikramaditya, kes oli tuntud oma vapruse ja laitmatu õigluse poolest. Tema kuningakoda väärtustasid üheksa kuulsat õukondlast, keda kutsuti nimega Navaratna ehk "üheksa kalliskivi". Nad olid kõik suured õpetlased eri teadusaladel, kõige säravam neist oli Kālidāsa. Vikramadityat ei saa identifitseerida ühegi ajaloolise kuningaga, samuti ei olda kindlad ka suurima sanskriti poeedi Kālidāsa sünni- ja surmadaatumi osas. Ujjain on kuulus oma Mahakalale pühendatud templi poolest, mis on Indias ainuke selletaoline. 

Sõna Vikramaditya on tuletatud prefiksiga "vi" sõnade *krama* ja *aditya* ees. *Krama* tähendab korda, *aditya* päikest ja liide "vi" kõrvalekaldumist. Seetõttu tähendab Vikramaditya muutust. On märkimisväärne, et Ujjain asub põhja ehk Vähi pöörijoonel. Päike saabub Ujjaini põhjapoolse liikumise kestel, muudab kurssi ja jätkab oma lõunapoolset teekonda. Vikramaditya on selles tõlgenduses päike, kes muudab oma teekonda Ujjainis ning "üheksa kalliskivi" Vikramaditya õukonnas on Päikesesüsteemi üheksa planeeti. 

Sõna Mahakala on loodud sõnade *maha* **(**suur) ja *kala* (aeg) liitmisel. Seetõttu Mahakal tähendab "Suur Aeg". Ujjain oli vanadel aegadel tuntud kui Ujjayini, iidse impeeriumi Avanti pealinn. Ujjayini oli paljude sajandite vältel India tsivilisatsiooni keskus ning kuulus oma observatooriumi ja astronoomiliste vaatluste poolest. Tänaseni on seal säilinud observatoorium, mille ehitas kuulus õpetlane Raja Jai Singh (1686–1743), kes tõlkis sanskriti keelde Ptolemaiose ja Eukleidese teosed. Kuulsad astronoomiaalased tööd "Surya Siddhanta" ja "Panch Siddhanta" on kirjutatud Ujjainis. 

Ujjayini oli tol ajal ekvivalent tänapäevasele Greenwichile, mille baasil sünkrooniti aega üle India ja isegi üle kogu maa – uus päev algas, kui Ujjayinis oli kell 6. Sellest iidsest hommikusest kuupäeva vahetumise süsteemist on meieni jõudnud kuupäeva muutumine keskööl.

Et aega sünkrooniti suures osas vastavalt Ujjaini ajastandardile, oli loomulik nimetada Ujjainist pärit jumalat ajajumalaks endaks ja sealt ka nimi Mahakala ehk "Suur Aeg".

Mahakal Ujjainis on üks kahteistkümnest Jyotirlingast Indias. Tema templit Mahakaleshwari on kirjeldatud mitmetes puranades ja alates Kālidāsast on paljud sanskriti poeedid seda emotsionaalsete terminitega ülistanud. Mahakala kultus on püsiv ka seetõttu, et Ujjain oli Indias aja määramise keskpunkt ja Mahakala oli peamine jumal Ujjainis.

Tänapäevalgi domineerib selle linna elanike elus Mahakala austamine, isegi keset modernset kiirustamiskommet, esindades nii katkematut linki endiste traditsioonidega.

Välislingid
-----------

*
Panama vapp
**Panama vapp** on Panama ametlik riigivapp.

Vapp võeti kasutusele aastal 1904.

Vapikilbi keskmisel väljal on Panama kanali kujutis. Maapinna roheline värvus sümboliseerib taimekasvu. Taevas on näha lainete kohale tõusev täiskuu ja mägede taha loojuv päike, mis sümboliseerivad Panama iseseisvuse väljakuulutamise aega.

Vapi ülemisel vasakpoolsel väljal on relvad, mis sümboliseerivad valmidust vabadusvõitluseks (kuni vapi esimese muutmiseni 1941. aastal tähistasid need kodurahu) ning parempoolsel tööriistad, mis sümboliseerivad kanali rajamist ja töökust. Kilbi alumistel väljadel on jõukust tähistav küllusesarv ja tiibadega vesiratas, mis sümboliseerib progressi.

Vapikilbi kohal on iseseisvuse sümbolina kotkas, kes hoiab nokas hõbedast linti ladinakeelse deviisiga *"Pro mundi beneficio"* ('maailma hüvanguks'). Kotka pea kohal on üheksa tähte, mis tähistavad Panama üheksat provintsi.

Kilpi ümbritseb neli riigilippu, kaks kummalgi küljel.

Kuigi aastal 1949 vastu võetud seadus sätestas, et Panama vapi kohal on kotkas, ei määratlenud see, mis liiki kotkas see on. Üldjuhul kujutati vapil harpüiat. Aastal 2002 kinnitati harpüia Panama rahvuslinnuks. Sellest lähtudes muudeti sama aasta 17. mail Panama vapi seadust ja sätestati, et vapi ülaosas on kujutatud harpüiat.

Vaata ka
--------

* Panama lipp
**Panama lipp** on Panama ametlik lipp.

 ? Panama riigi- ja rahvuslipp. Proportsioonid 2:3.
Plagu on jagatud neljaks võrdseks väljaks, vardapoolne ülemine väli on valge, ning sellel on sinine viisnurkne täht, alumine väli on sinine. Lehvipoolne ülemine väli on punane, alumine aga valge ja sellel punane viisnurkne täht. Lipu ametlikud proportsioonid on 2:3, kuid kasutatakse ka 1:2.

Sinine (PMS 300C) ja punane (PMS 186C) on Panama suurimate võimuparteide, konservatiivide ja liberaalide värvid. Valge tähistab nende kahe partei koosmeelt, aga ka rahu. Sinine sümboliseerib Atlandi ookeani, rahva ausust ja puhtust, punane aga Vaikset ookeani, rahvast kaitsvaid seadusi ja võimu. Tähed kujutavad Panama kanali kummaski otsas asuvaid linnu, Panamád ja Colóni.

Ajalugu
-------

Esialgsel lipul, mida kasutati 3. novembrist kuni 20. detsembrini 1903, olid värvid teises järjekorras, nimelt vardapoolsetel väljadel oli ülemine väli sinine ja alumisel valgel väljal sinine viisnurkne täht, lehvi pool aga alumine väli punane ja ülemisel valgel punane viisnurk.

Uus riigi- ja rahvuslipp lehvis esmakordselt 20. detsembril 1903. Selle valmistasid Amador Guerrero ja tema naine Maria Ossa de Amador.

Vaata ka
--------

* Panama vapp

Välislingid
-----------

* Panama lipp andmebaasis *Flags of the World* (*inglise keeles*)
**Colette Besson** (7. aprill 1946 Saint-Georges-de-Didonne – 9. august 2005 La Rochelle) oli Prantsusmaa kergejõustiklane (400 m jooks), olümpiavõitja (1968).

Enne México 1968. aasta olümpiamänge oli Colette Bessoni isiklik rekord 400 m jooksus 53,8. Olümpiaradadel jooksis ta eeljooksus aja 53,1, veerandfinaalis 53,6 ning finaalis juba aja 52,0. Sellega tuli ta olümpiavõitjaks.

1969. aasta Euroopa meistrivõistlustel Ateenas jooksis Besson kaks maailmarekordit, kuid ei võitnud ühtegi kuldmedalit. 400 m jooksus tuli Euroopa meistriks tema kaasmaalane Nicole Duclos uue maailmarekordiga 51,7 (51,73) ning esimest korda kavas olnud 4x400 m teatejooksu võitis Suurbritannia, kelle viimase vahetuse jooksja Lillian Board oli enne Bessoni napilt varem finišis, kuigi mõlemad jooksid uue maailmarekordi 3.30,8.

Saavutused
----------

###  Olümpiamängudel

* 1968 Méxicos
	+ Kuld **olümpiavõitja** 400 m jooksus **52,0** (maailmarekord)

### Euroopa meistrivõistlustel

* 1969 Ateenas
	+ Hõbe hõbemedal 400 m jooksus **51,7** (51,75) (maailmarekord)
	+ Hõbe hõbemedal 4×400 m teatejooksus **3.30,8** (maailmarekord)

| * v
* r
Naiste 400 m jooksu olümpiavõitjad |
| --- |
| 
1964: Betty Cuthbert • 1968: Colette Besson • 1972: Monika Zehrt • 1976: Irena Szewińska • 1980: Marita Koch • 1984: Valerie Brisco-Hooks • 1988: Olga Brõzgina • 1992: Marie-José Pérec • 1996: Marie-José Pérec • 2000: Cathy Freeman • 2004: Tonique Williams-Darling • 2008: Christine Ohuruogu • 2012: Sanya Richards-Ross • 2016: Shaunae Miller • 2020: Shaunae Miller-Uibo |
Barnim IX von Pommern-Stettin
**Barnim IX** (2. detsember 1501 – 2. november 1573) oli Pommeri hertsog 1523–1569.

Barnim oli Pommeri hertsogi Bogislaw X (1454–1523) ja tema teise abikaasa Anna Jagiellonica (1476–1503) poeg. Tema vanaisad olid Pommeri hertsog Erich II (1425–1474) ja Poola kuningas Kazimierz IV (1427–1492). Ta sai Pommeri hertsogiks pärast oma isa surma.

2. veebruaril 1525 abiellus Barnim Braunschweig-Lüneburgi hertsog ja Wolfenbütteli vürsti Heinrich I tütre Anne von Braunschweig-Lüneburgiga (1502–1568).

Barnim valitses esialgu koos oma vanema venna Georg I-ga kogu Pommerit, pärast tolle surma 1531 aga jagati riik tema ja vennapoja Philipp I vahel, Barnimist sai Pommer-Stettini hertsog.

Tema esimesed valitsusaastad möödusid tülis Brandenburgi markkrahvkonnaga, mis soovis Pommerit liidendada. 1529 sõlmiti lepe, millega Pommer sai iseseisvake tingimusel, et kui hertsogi perekond välja sureb, siis läheb Pommeri Brandenburgile.

1534 korraldasid Barnim ja Philipp Pommeris reformatsiooni. Barnim ühines 1536 ka Schmalkaldeni liigaga. 1546–1547 toimus Schmalkaldeni sõda, milles liiga lüüa sai. Pommeri ei osalenud sõjategevuses, kuid pidi vastu võtma 1548 sõlmitud Augsburgi vaherahu ja maksma Karl V-le ränka maksu.

1559 määras Saksa-Rooma keiser Barnimi ja Philippi Liivimaa küsimuses riigikomissarideks. Barnim ei saanud Liivimaad kuigivõrd aidata, sest Pommeri ise oli suhteliselt vaene ja Hansa Liit ei olnud Liivimaa aitamisest eriti huvitatud, sest Tallinn ja Riia püüdsid takistada Hansa Vene-kaubandust.

1560 Philipp suri ja Barnimist sai kogu Pommeri valitseja. 3. veebruaril 1569 loobus ta troonist, andis selle üle Johann Friedrichile (1542–1600), kes oli Philippi 10 lapsest vanim, ja suri 4 aastat hiljem Stettinis.
Barrelilised õlitünnid
**Barrel** (inglise keeles 'tünn', 'vaat') on vedelike mittesüsteemne mahuühik.

Barreli suurus ei ole üheselt määratletud. Tavaliselt jääb barreli suurus vahemikku 26–52 gallonit ehk 100–200 liitrit. Sagedamini kasutatakse naftabarrelit, mille suurus on 158,987 l, ja puistainebarrelit, mille suurus on 115,627 l. Näiteks jõhvikabarreli suurus on 95,47 l. Portlandtsemendibarrel on 4 kuupjalga ehk 113,3 l, suhkrubarrel 5 kuupjalga ehk 141,6 l, rukkibarrel 3 buššelit ehk 105,7 liitrit.

Barrelit kasutatakse tavaliselt koos galloniga. Ka galloni suurus ei ole määratletud. Näiteks naftatööstuses võrdub 1 barrel 42 galloniga, aga puistainete korral 26,25 galloniga, sest nafta ja puistainete jaoks kasutatakse erinevat gallonit .

Barrelit lühendatakse bbl. Oletatavasti on b kahekordne mitmuse rõhutamiseks (1 bl, 2 bbl). Samuti on võimalik, et teine b on lisatud selleks, et vältida segiajamist paberirullidega, mille lühend on bl (sõnast *bale*).

Tänapäeval kasutatakse barreleid peamiselt USA-s.

On väidetud, et bbl tuleb sõnadest *blue barrel* ('sinine barrel'), sest USA naftatootja Standard Oil olevat naftat müünud 1 barreli suurustes sinistes tünnides. See kuulujutt on ilmselt vale, sest Standard Oil asutati 1870, kuid lühendit bbl on kasutatud juba 18. sajandi lõpus.

Ajalooliselt on tuhandet barrelit tähistatud Mbbl (ladina sõnast *mille*, mis tähendab 1000) ja miljonit barrelit MMbbl (tuhat tuhandet). See on aga vastuolus SI-süsteemi eesliidetega, mille järgi M tähendab miljonit (kreeka sõnast μεγα). Seetõttu väljaspool naftatööstust tähistab Mbbl pigem miljonit barrelit kui tuhandet.

Viited
------

1. 1 2  "A ja O". Tallinn, "Valgus" 1987. lk. 32

|  |  |
| --- | --- |
|  | Pildid, videod ja helifailid Commonsis: **Barrel** |
**Otto Wilhelm Thomé** (22. märts 1840 Köln – 26. juuni 1925) oli saksa botaanik, illustraator ja pedagoog.

Otto Wilhelm Thomé promoveeriti doktoriks Bonni Ülikoolis (varasem nimetus *Rheinische Friedrich-Wilhelms-Universität Bonn*) 13. detsembril 1862. 1876. aasta juunis määrati ta Vierseni kooli (*Bürgerschule in Viersen*) rektoriks. 1. aprillil 1880 Kölnis kõrgema linnakooli (*höheren Bürgerschule in Köln*) rektoriks.

Otto Wilhelm Thomé initsiatiivil loodi 1887. aastal Kölnis Vorgebirgstori botaanikaaed. 1912. aastaks oli aia pindala 1,5 hektarit ja seal kasvas 1,4 miljonit taime. Botaanikaaia taimed olid osa Kölni koolide õppetööst. 

Thomé on mitmete õpikute autor. Ta on tuntust kogunud oma botaaniliste illustratsioonide koguga "Flora von Deutschland, Österreich und der Schweiz in Wort und Bild für Schule und Haus" (1885). Tema illustratsioone on kasutanud Ain Raal oma "Maailma ravimtaimede entsüklopeedias" (2010).

Tema nimelühend on **Thomé**.

Valik illustratsioone
---------------------

* Asplenium trichomanes – pruun raunjalg*Asplenium trichomanes* – pruun raunjalg
* Digitalis purpurea - verev sõrmkübar *Digitalis purpurea* - verev sõrmkübar
* Punica granatum L. – harilik granaadipuu*Punica granatum* L. – harilik granaadipuu
* Paris quadrifolia L. - harilik ussilakk*Paris quadrifolia* L. - harilik ussilakk
* Ranunculus acris L. - kibe tulikas*Ranunculus acris* L. - kibe tulikas
* Rosa canina L. – koer-kibuvits*Rosa canina* L. – koer-kibuvits
* Salix alba L. - hõberemmelgas*Salix alba* L. - hõberemmelgas
* Scrophularia nodosa - harilik sealõuarohi*Scrophularia nodosa* - harilik sealõuarohi
* Trifolium repens L. – valge ristik*Trifolium repens* L. – valge ristik

Viited
------

1. ↑  Otto Wilhelm Thomé im Historischen Archiv der Stadt Köln[*alaline kõdulink*]

Kirjandus
---------

* A. W. Thomé, *Direktor Prof. Dr. Thome's Flora von Deutschland, Österreich und der Schweiz*, 9. köide
* A. W. Thomé, Walter Migula, *Prof. Dr. Thomé's Flora von Deutschland, Österreich und der Schweiz*, 2. köide, 1903
* Prof. Dr. Thomé, Otto Wilhelm- Flora von Deutschland, Österreich und der Schweiz - in Wort und Bild für Schule und Haus.
* Browsing Authors With Titles : "Thomé, Otto W. (Otto Wilhelm), 1840-: Direktor prof. dr. Thomé's Flora von Deutschland, Oesterreich und der Schweiz ..."
Otto Wilhelm von Struve. Ivan Kramskoi portree (1886)
**Otto Wilhelm von Struve** (7. mai 1819 Tartu – 14. aprill 1905 Karlsruhe) oli baltisaksa päritolu Venemaa astronoom.

Ta õppis 1836. aastast Tartu ülikoolis matemaatikat, 1839. aastal lõpetas ülikooli.

Ta oli aastaid Pulkovo observatooriumi direktori abi ja aastatel 1862–1889 direktor. 1894. aastast elas Karlsruhes.

1887. aastal nimetati ta Tartu Ülikooli audoktoriks.

Isiklikku
---------

Tema isa oli astronoom Friedrich Georg Wilhelm Struve. Otto pojad olid astronoomid Hermann Struve (1854–1920) ja Ludwig Struve (1858–1920).

Mälestuse jäädvustamine
-----------------------

Väikeplaneet 768 Struveana on nimetatud astronoomide Friedrich Georg Wilhelm von Struve, Otto Wilhelm von Struve ja Karl Hermann Struve auks.

Viited
------

1. ↑  Arnold Hasselblatt: *"Album Academicum der Kaiserlichen Universität Dorpat"*, Dorpat: C. Mattiesen, 1889, Matrikkel 3544, lk.257
2. ↑  "Tartu Ülikooli audoktorid". *Tartu Ülikool*. Vaadatud 13. detsembril 2022.

Kirjandus
---------

* Otto Wilhelm von Struve saidil "BBLD - Baltisches biografisches Lexikon digital"
Derek Forbort 2013. aastal Manchester Monarchsi meeskonnas
**Derek Forbort** (sündinud 4. märtsil 1992 Duluthis Minnesotas) on USA jäähokimängija, kes mängib kaitsjana NHL-i klubis Boston Bruins.

Aastatel 2010–2013 mängis ta Põhja-Dakota Ülikooli jäähokimeeskonnas.

2010. aastal valis Los Angeles ta NHL-i *draft* '​is 15. valikuna. 2013. aasta aprillis sõlmis ta Kingsiga kolmeaastase lepingu. Hooaja 2012/13 lõpus debüteeris ta American Hockey League'is (AHL) Kingsi tütarklubis Manchester Monarchs. Seal mängis ta ka kahel järgneval hooajal. 2015. aastal võitis ta Monarchsiga Calder Cup'i. NHL-is debüteeris Forbort Kingsi meeskonnas 16. oktoobril 2015 mängus Minnesota Wildi vastu. Esimese värava lõi ta liigas sama aasta 28. detsembril mängus Vancouver Canucksi vastu. Hooajal 2015/16 sai ta NHL-is kirja 14 mängu. Aastatel 2016–2019 kuulus ta kolme hooajal Kingis põhikoosseisu.

2020. aasta veebruaris kaubeldi Forbort Kingsist Calgary Flamesi, kus ta mängis kuni hooaja lõpuni. 2020. aasta oktoobris sõlmis ta üheaastase lepingu Winnipeg Jetsiga. 2021. aasta juulis sõlmis ta kolmeaastase lepingu Boston Brunsiga.

2010. aastal tuli Forbort USA kuni 18-aastaste koondisega omavanuste maailmameistriks. Aasta hiljem võitis ta USA kuni 20-aastaste koondisega juunioride maailmameistrivõistlustel pronksmedali.

Viited
------

1. ↑  "Flames acquire pair of defencemen". Calgary Flames. 24. veebruar 2020. Vaadatud 24. veebruaril 2020.
2. ↑  "Jets sign Derek Forbort to a one-year contract". Winnipeg Jets. 11. oktoober 2020. Vaadatud 11. oktoobril 2020.
3. ↑  "Bruins announce free agent signings and transactions". Boston Bruins. 28. juuli 2021. Vaadatud 28. juulil 2021.

Välislingid
-----------

* Derek Forbort NHL.com lehel
* Derek Forbort hockeydb.com lehel

| * v
* r
Boston Bruins |
| --- |
| 
**Väravavahid**: Jeremy Swayman **·** Linus Ullmark |
| 
**Kaitsjad**: Brandon Carlo **·** Connor Clifton **·** Derek Forbort **·** Matt Grzelcyk **·** Hampus Lindholm **·** Charlie McAvoy **·** Dmitri Orlov **·** Jakub Zbořil |
| 
**Ründajad**: Patrice Bergeron **·** Tyler Bertuzzi **·** Charlie Coyle **·** Jake DeBrusk **·** Nick Foligno **·** Trent Frederic **·** A. J. Greer **·** Taylor Hall **·** Garnet Hathaway **·** David Krejčí **·** Jakub Lauko **·** Brad Marchand **·** Tomáš Nosek **·** David Pastrňák **·** Oskar Steen **·** Pavel Zacha |